b'\n_START_ARTICLE_\nHMS Fiji\n_START_SECTION_\nPalvelus\n_START_PARAGRAPH_\nHMS Fiji liitettiin palvelukseen otettaessa Kotilaivastoon. Alus purjehti Clydest\xc3\xa4 31. elokuuta 1940 osallistuakseen hy\xc3\xb6kk\xc3\xa4ykseen Dakariin (operaatio Menace). Alukseen osui 1. syyskuuta U-32 laukaisema torpedo, joka pakotti sen palaamaan Englantiin korjattavaksi. Alus palasi palvelukseen kuusi kuukautta my\xc3\xb6hemmin._NEWLINE_HMS Fiji oli maaliskuussa 1941 partiomatkalla Tanskan salmessa, jossa se ep\xc3\xa4onnistui kotiinpalaavan saksalaisen risteilij\xc3\xa4n Admiral Scheerin havaitsemisessa. Huhtikuussa alus oli Force H:n mukana sulkemassa Brestiss\xc3\xa4 olevia Saksan laivaston raskaita yksik\xc3\xb6it\xc3\xa4 satamaan, kunnes se purjehti suojaamaan Maltalle lentokoneita toimittavia tukialuksia._NEWLINE_HMS Fiji suojasi edelleen Maltan saattueita, kunnes se siirrettiin osallistumaan Kreetan taisteluihin, joiden aikana alus upposi 22. toukokuuta 1941 1/LG2:n Messerschmitt Bf 109:n suorittamassa ilmapommituksessa. Hy\xc3\xb6kk\xc3\xa4yksen aikana alus oli ilman ilmatorjuntatykkien kranaatteja.'